text: Cau part del sostre de l'àrea infantil de la biblioteca del Fort Pienc | Catalunya | EL PAÍS Catalunya
  Cau part del sostre de l'àrea infantil de la biblioteca del Fort Pienc
  La instal·lació ha quedat malmesa, però no s'han produït danys personals
  16 JUN 2015 - 11:48	CEST
  La biblioteca municipal del Fort Pienc, destrossada per la caiguda del sostre. Alfonso L. Congostrina
  El fals sostre de la zona de lectura infantil de la biblioteca municipal del Fort Pienc va caure ahir a la tarda i va deixar malmesa la instal·lació municipal.
  Els Bombers de Barcelona van rebre l'avís de la caiguda del fals sostre de la biblioteca a les 19.24 de dilluns i afortunadament no hi va haver ferits perquè la zona ja era buida. Una hora abans l'àrea infantil era plena de menors, segons usuaris habituals de la biblioteca. Fins al lloc es van desplaçar diversos efectius dels Bombers i de la Guàrdia Urbana de Barcelona que van iniciar una investigació per esbrinar quines podrien ser les causes de l'esfondrament.
  Segons les primeres investigacions, el sinistre té a veure amb el sistema de fixació del fals sostre. Aquest mateix sistema de fixació defectuós no només es va utilitzar a la zona infantil de la biblioteca, sinó també al vestíbul i la sala d'exposicions del centre cívic del Fort Pienc, de manera que l'Ajuntament ha decidit tancar temporalment les instal·lacions.
  El Consistori analitzarà l'espai durant les properes hores per valorar com afrontar l'adequació de l'espai. Els usuaris dels serveis que es desenvolupen en aquestes dependències podran anar a altres equipaments municipals.